
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	Bucureşti, 2 februarie 2010
Pl.x. 608/2009


    RAPORT

asupra  propunerii legislative pentru modificarea şi completarea Legii nr.21/1991 a cetăţeniei române
În temeiul dispoziţiilor art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr.21/1991 a cetăţeniei române, trimisă cu adresa nr. Pl-x 608 din 16 noiembrie 2009, înregistrată sub nr. 31/1075 din 17 noiembrie 2009.

Potrivit prevederilor art.75 din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 11 noiembrie  2009.
Consiliul Legislativ a avizat favorabil  propunerea legislativă, cu observaţii şi propuneri, conform avizului nr.552 din 27 mai 2009.
Guvernul României nu  susţine adoptarea acestei iniţiative legislative, conform punctului de vedere  transmis prin adresa nr.1696 din 6 iulie 2009.

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, conform avizului nr. 26/798 din 24 noiembrie 2009.
Comisia pentru drepturile omului, culte şi problemele minorităţilor naţionale a avizat negativ propunerea legislativă, conform avizului nr. 25/746 din 2 februarie 2009.
Propunerea legislativă are ca obiect de reglementare modificarea  şi completarea Legii cetăţeniei române nr.21/1991, republicată, cu modificările şi completările ulterioare, în sensul schimbării sferei de competenţă în materia cetăţeniei, prin delegarea, în parte, a soluţionării cererilor de acordare a cetăţeniei române persoanelor fără cetăţenie sau cetăţenilor străini de către instanţa de judecată, precum şi în sensul simplificării procedurii de redobândire a cetăţeniei române.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei au examinat propunerea legislativă în şedinţa din 2 februarie 2010.

Cu prilejul dezbaterilor, membrii Comisiei au constatat faptul că iniţiativa legislativă nu se justifică, întrucât iniţiatorul propune modificarea unor articole din lege deja modificate prin Legea nr.354 din 12 noiembrie 2009 privind aprobarea Ordonanţei de urgenţă a guvernului nr.36/2009 pentru modificarea şi completarea Legii cetăţeniei române nr.21/1991. Prin acest ultim act normativ de modificare şi completare a Legii cetăţeniei române a fost îmbunătăţită substanţial procedura de acordare/redobândire a cetăţeniei române, prin modificarea art.101. Iniţiatorul a propus modificarea unei forme a legii anterioare emiterii Ordonanţei nr.36/2009 şi a Legii nr.354/2009 de modificare a textului art.101, care nu se mai regăseşte în actuala formă a acestui articol de lege. În forma în vigoare a legii a fost deja modificat termenul procedural în cazul verificării îndeplinirii condiţiilor necesare acordării sau redobândirii cetăţeniei române potrivit art.101 de către Comisia pentru cetăţenie, acesta fiind redus de la 6 luni la 5 luni, conform art.141 lit. c). Intervenţia legislativă cu privire la modificarea textului de lege referitor la publicarea extrasului cererii în Monitorul Oficial al României nu se mai regăseşte în forma în vigoare a legii. Termenul de depunere a unei noi cereri de acordare sau redobândire a cetăţeniei române este în prezent de 6 luni, şi nu de 1 an. Propunerile de modificare a Legii cetăţeniei române nr.21/1991 se raportează la forma anterioară a legii, şi nu la cea în vigoare, astfel încât nu se mai justifică în prezent o nouă intervenţie legislativă asupra legii.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative pentru modificarea şi completarea Legii nr.21/1991 a cetăţeniei  române, republicată, cu modificările şi completările ulterioare.

La dezbateri au fost prezenţi 17 deputaţi din numărul total de 25 de membri ai Comisiei juridice, de disciplină şi imunităţi. 

În raport cu obiectul şi conţinutul reglementării, propunerea legislativă face parte din categoria legilor organice.
PREŞEDINTE,                         
   SECRETAR,
    Daniel Buda                                 Gabriel ANDRONACHE
Consilier parlamentar,

Rodica Penescu

